กลต.ติวเข้ม104บริษัทภูธร
เตรียมพร้อมเป็นบจ.ที่ดีลดค่าฟีPPSแรงแจกกำไรคนจอง200%
27 ก.ย. 2555

เตรียมพร้อมเป็นบจ.ที่ดีลดค่าฟีPPSแรงแจกกำไรคนจอง200% 
9 ต.ค.นี้ ก.ล.ต.ดีเดย์ติวเข้ม 104 บริษัท ตามโครงการหุ้นน้องใหม่ความภูมิใจของจังหวัด ด้าน APM ยื่นไฟลิง 4 หุ้น ไตรมาส 4 น้องใหม่ PPS ซิลลิงสนิท
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) เปิดเผยว่า ในวันที่ 9 ต.ค.นี้ ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะเริ่มอบรมให้บริษัทที่เตรียมตัวเสนอขายหุ้นให้กับประชาชนครั้งแรก (ไอพีโอ) ตามโครงการหุ้นน้องใหม่ความภูมิใจของจังหวัด ซึ่งตอนนี้มีบริษัทที่อยู่ในโครงการจำนวน 104 แห่ง
บริษัททั้งหมดนี้จะได้รับการอบรมจากความร่วมมือกันระหว่างที่ปรึกษาทางการเงิน สำนักงาน ก.ล.ต.และตลาดหลักทรัพย์ ทำให้บริษัทมีความเข้าใจและพร้อมปรับตัวเป็นบริษัทจดทะเบียน (บจ.) ที่ดี และคาดว่าจะมีประมาณ 15-20% หรือ 20 แห่ง ที่มีความพร้อมเข้าตลาดได้
นอกจากนี้ บริษัทที่เข้าจดทะเบียนตามโครงการนี้จะได้ลดค่าธรรมเนียม (ค่าฟี) การยื่นไฟลิงเหลือ 5 หมื่นบาท จากเดิม 8 หมื่นบาท 
ในส่วนของ APM ภายในไตรมาส 4 นี้ จะยื่นไฟลิงของบริษัท 4 แห่ง ในการเสนอขายหุ้นและเข้าจดทะเบียนในตลาดเอ็ม เอ ไอ (mai) คือบริษัท พลังงานบริสุทธิ์ บริษัทลูกของบริษัท ผลิตภัณฑ์คอนกรีตชลบุรี (CCP) บริษัท ซีทีวีดอลล์ และธุรกิจเฟอร์นิเจอร์ 
สำหรับลูกค้ารายล่าสุด บริษัท โปรเจค แพลนนิ่ง เซอร์วิส (PPS) ประสบความสำเร็จในการนำหุ้นเข้าซื้อขายใน mai วันที่ 26 ก.ย.ที่ผ่านมาเป็นวันแรก หุ้นร้อนแรงเปิดด้วยราคาสูงถึง 2.04 บาท และปิดชนเพดานสูงสุด (ซิลลิง) ที่ 2.10 บาท หรือ 200% จากราคาไอพีโอที่ 0.70 บาท 
นายพงศ์ธร ธาราไชย ผู้ช่วยกรรมการผู้จัดการฝ่ายธุรการและการเงิน PPS กล่าวว่า ราคาหุ้นที่ดีดขึ้นแรงอาจจะเกิดจากการคาดหวังผลประกอบการของบริษัทที่จะเกิดขึ้นในอนาคต และบริษัทอยู่ระหว่างการเซ็นสัญญาเป็นที่ปรึกษาและคุมงานก่อสร้าง 3 โครงการ คือ ของศาลฎีกา โชว์รูมใหม่ของโตโยต้า และบริษัท พร็อพเพอร์ตี้ เพอร์เฟค (PF) ซึ่งจะทำให้บริษัทมีงานที่รอรับรู้รายได้เพิ่มขึ้นจากปัจจุบัน 432 ล้านบาท
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) กล่าวว่า ราคาหุ้น PPS ปรับขึ้นสูงขนาดนี้นอกจากภาวะตลาดจะสนับสนุนแล้ว ยังเป็นผลมาจากการกระจายหุ้นถึงนักลงทุนรายย่อยจำนวนมากขึ้นถึง 2,300 ราย
ทั้งนี้ ตั้งแต่ปี 2552-2553 หุ้นไอพีโอกระจายขายให้รายย่อยอยู่เพียงหลัก 1,000 ราย ปี 2554 เริ่มเพิ่มเป็น 1,000-2,000 ราย แต่ปี 2555 มีการเปลี่ยนแปลงทางพฤติกรรมมากสุด เพราะเริ่มเห็นการกระจายถึงหลัก 3,000 ราย